ཁོ་མོ་སྟེ་བོད་ཀྱི་བུ་མོ་ཆོས་དབྱིངས་སྐྱིད་ལགས་ནི་མཚོ་སྔོན་ཞིང་ཆེན་མཚོ་བྱང་བོད་རིགས་རང་སྐྱོང་ཁུལ་ཧེ་ཡན་རྫོང་ཝ་འཇོག་ཡུལ་ཚོའི་མཚོ་ཆུང་སྡེ་བར་སྐྱེས།བོད་ཀྱི་བུ་མོ་ཆོས་དབྱིངས་སྐྱིད་ལགས་ནི།སྤྱི་ལོ༡༩༩༠ལོར་ངུ་ངག་གི་དབྱངས་རྟ་ཐོག་མ་མཚོ་སྔོན་པོའི་གསེར་དངུལ་རྩྭ་ཐང་དུ་འཐོར་ཏེ་འབྲོག་ཁྱིམ་དཀྱུས་མ་ཞིག་ཏུ་ལྟེ་ཁྲག་འཕོས།དུས་དེ་ནས་བཟུང་འབའ་འབའ་ལུ་གུའི་རྩེད་མཚར་གྱི་དབྱངས་རྟ་དང་ལྷན་དུ།ནོར་ནག་གི་རྨིག་རྗེས་བསྙེགས་ཏེ་བྱིས་དུས་ཀྱི་ལང་ཚོ་རིམ་བཞིན་གཉོམ་ལག་རྒྱས་འགོ་ཚུགས།རེ་ཞིག་ཁོ་མོར་བྱམས་ལྡན་ཕ་མའི་བཀའ་དྲིན་ལ་བརྟེན་ནས་སློབ་གྲྭར་འགྲིམས་རྒྱུའི་སྐལ་བ་ལྡན།འོན་ཀྱང་།ཁོ་མོ་འགྲོ་སའི་སློབ་གྲྭ་ནི་དེང་དུས་ཀྱི་ཀློག་རྡུལ་དང་།ཚན་རིགསློབ་གསོ་སོགས་ཀྱི་ཆ་རྐྱེན་ཡོངས་སུ་འཛོམས་པའི་རྒྱ་ནག་གི་རྩེ་ཕུད་སློབ་གྲྭ་དེ་འདྲ་མིན་ལ།དེ་བས་ཀྱང་རྒྱལ་སྤྱིའི་ཚད་ལྡན་སློབ་གྲྭ་དེ་འདྲ་ག་ལ་ཡིན་སྲིད།འོན་ཀྱང་།དེ་ནི་འབྲོག་པའི་རྩྭ་ཐང་གི་ཡིག་རྨོངས་སེལ་བ་ཙམ་གྱི་སྤུས་ཚད་ལས་གཞན་མེད།ཡིན་ཡང་།ཁོ་མོས་སློབ་གྲྭའི་ནང་རང་ཉིད་ཀྱི་དགའ་ཕྱོགས་འཚོལ་བཞིན།དཀའ་སྤྱད་སྡུག་རུས་ཀྱི་རྡོ་རྗེ་རི་ལ་འུ་ཁུང་ཕུག་ཅེས་པའི་དཔེ་ལྟར།དཀའ་ངལ་གདོང་ལེན་དང་བརྩོན་པ་དང་ལེན་བྱས་ཏེ་ཉིན་ལྟར་སློབ་ལ་བརྩོན་བཞིན་པའི་དུས་དེར།གསེར་དངུལ་རྩྭ་ཐང་གི་ལུས་རྩལ་འགྲན་བསྡུར་ནང་ཞུགས་རྒྱུའི་གོ་སྐབས་ཐོབ།དེ་ནས་གསེར་དངུལ་རྩྭ་ཐང་གི་ལུས་རྩལ་བ་རྩེ་ཕུད་ཀྱི་མིང་རྟགས་ཐོགརིམ་བཞིན་མཚོ་བྱང་ཁུལ་ལུས་རྩལ་རུ་ཁག་གི་གྲས་སུ་བདམས།དུས་དེ་ནས་བཟུང་ཁོ་མོ་སྟེ།ཆོས་དབྱིངས་སྐྱིད།སེར་དངུལ་རྩྭ་ཐང་གི་གཟི་བརྗིད་རེད་ཅེས་སྡེ་མི་ཡོངས་ཀྱིས་བསྔགས་བརྗོད་ཀྱི་མེ་ཏོག་གཏོར།